Manzaneda

Manzaneda é un concello da provincia de Ourense, pertencente á comarca da Terra de Trives. Segundo o padrón municipal (INE 2018) ten 890 habitantes (435 homes e 455 mulleres) (1.150 en 2004).

 Toponimia 
Manzaneda é un dos poucos topónimos castelanizados en Galicia aceptado coma forma oficial. Gonzalo Navaza, investigador especializado na onomástica galega, considerou que a forma Manzaneda apareceu a partir do século XVIII. O nome tradicional é Maceda, e proponse Maceda de Trives como topónimo oficial ao haber xa outro municipio ourensán homónimo, pola alta abundancia de maceiras na zona.

 Xeografía 
Situado na parte nororiental da provincia, limita ao norte co concello da Pobra de Trives, ao leste co concello do Bolo, ao sur co concello de Vilariño de Conso e ao oeste co concello de Chandrexa de Queixa. A súa capital, Manzaneda, destaca polo seu conxunto histórico medieval, do que se conservan importantes vestixios.

 Poboación 
Con trazos da Galicia de montaña, con escasa poboación nova e unha ampla capa de maiores de 65 anos, en 2022 o concello de Manzaneda aglutinaba 838 habitantes.

 Censo total 890 (2018) Menores de 15 anos 44 (4.94 %) 	 Entre 15 e 64 anos 447 (50.22 %) Maiores de 65 anos 399 (44.83 %)Estranxeiros 14 (1.57 %)

 Turismo 
Enclavado no Macizo Central ourensán, no concello de Manzaneda hai diversos recursos de alto valor paisaxístico e natural. Comparte a estación de esquí de Manzaneda co concello da Pobra de Trives. No Souto de Rozavales está o castiñeiro de Pumbariños, de máis de 1000 anos de idade e 13,85 metros de perímetro. Está incluído no catálogo de árbores senlleiras.

A igrexa parroquial de San Miguel de Bidueira é coñecida como a catedral das terras de Manzaneda, ou a catedral da montaña, pola súa gran maxestade. Así mesmo, a capital do concello destaca por ser unha vila medieval, da que se conservan numerosos vestixios do seu glorioso pasado.

O abano turístico complétase con rutas de sendeirismo, coñecidas popularmente como a ruta do Val Glaciar de Prada e a ruta dos Soutos de Cesurís. A primeira percorre a plataforma de abrasión dun glaciar que erosionou o val que percorre a ruta hai máis de 10.000 anos. Chega ata o núcleo abandonado de Prada, situado nunha paisaxe de gran beleza. A segunda ruta percorre os amplos soutos da parroquia de Cesuris.

 Galería de imaxes 

 Parroquias 

 Lugares de Manzaneda 
Para unha lista completa de todos os lugares do concello de Manzaneda vexa: Lugares de Manzaneda.

 Notas 

 Véxase tamén 

 Outros artigos 
 Eleccións municipais en Manzaneda  
 Estación de montaña de Manzaneda
 Ligazóns externas 
 Páxina web

Categoría:Manzaneda
Categoría:Topónimos de concellos galegos con etimoloxía